b'\n_START_ARTICLE_\nPagoda \xc4\x8caiktijo\n_START_SECTION_\nEtimologija\n_START_PARAGRAPH_\nV mon\xc5\xa1\xc4\x8dini beseda \xc2\xbb\xc4\x8daik\xc2\xab\xc2\xa0(\xe1\x80\x80\xe1\x80\xbb\xe1\x80\xac \xe1\x80\xba) pomeni pagoda in jo (\xe1\x80\x9a\xe1\x80\xb5\xe1\x80\xaf) pomeni \xc2\xbbnosi na pu\xc5\xa1\xc4\x8davnikovi glavi\xc2\xab. Beseda ithi (iz palija - risi) pa pomeni \xc2\xbbpu\xc5\xa1\xc4\x8davnik\xc2\xab. Tako \xc4\x8daik-htijo pomeni \xc2\xbbpagoda na pu\xc5\xa1\xc4\x8davnikovi glavi\xc2\xab.\n_START_SECTION_\nLegenda\n_START_PARAGRAPH_\nLegenda, povezana s pagodo, je, da je Buda na enem svojih \xc5\xa1tevilnih obiskov dal pramen las pu\xc5\xa1\xc4\x8davniku Taik Taju. Pu\xc5\xa1\xc4\x8davnik je Budov pramen las skril med svoje lase in jih dal kralju z \xc5\xbeeljo, da jih skrije v skalo, oblikovano kot pu\xc5\xa1\xc4\x8davnikova glava. Kralj, ki je podedoval nadnaravne mo\xc4\x8di po svojem o\xc4\x8detu, ki je bil alkimist, njegova mati pa n\xc4\x81ga, princesa ka\xc4\x8da zmaj, je na\xc5\xa1el skalo na dnu morja. S pomo\xc4\x8djo Tagjamina, kralja nebes Tavadeinta v budisti\xc4\x8dni kozmologiji, je na\xc5\xa1el idealen kraj,  \xc4\x8caiktijo, za postavitev zlatega kamna in gradnjo pagode, v kateri je shranil pramen las. Prav ta po legendi prepre\xc4\x8duje skali, da bi zgrmela navzdol po hribu. Jadrnica, ki je bila uporabljena za prevoz skale, se je spremenila v kamen. Romarji ga \xc4\x8dastijo in je pribli\xc5\xbeno 300 metrov od Zlate skale. Znana je kot pagoda \xc4\x8cauktanban ali stupa (dobesedni pomen: stupa kamniti \xc4\x8doln)._NEWLINE_Legenda tudi omenja, da romarji prirejajo romanje s trekingom od baznega tabora Kinpun trikrat zaporedoma v enem letu, da bi bili blagoslovljeni z bogastvom in priznanjem.\n_START_SECTION_\nGeografija\n_START_PARAGRAPH_\nPagoda je v bli\xc5\xbeini kraja \xc4\x8caikto v dr\xc5\xbeavi Mon v severnem delu obale Tenaserim. Zlata skala je na nadmorski vi\xc5\xa1ini 1100 metrov na vrhu hriba \xc4\x8caiktijo (znan tudi kot hribi Kelasa ali gore vzhodne Jome), na grebenu gore Paung-laung vzhodne Jome. Kraj le\xc5\xbei  210 kilometrov  od Jangona. Ob vzno\xc5\xbeju hriba \xc4\x8caiktijo, v oddaljenosti 16\xc2\xa0km, le\xc5\xbei vas Kinpun. Ta je najbli\xc5\xbeje pagodi \xc4\x8caiktijo. Od tu se za\xc4\x8dne pohodna pot ali cesta na Zlato skalo. Tu so  \xc5\xa1tevilne granitne skale, ki stojijo v negotovem polo\xc5\xbeaju. Na vrhu gore dva velika leva \xc4\x8duvata vhod v pagodo. Do tu, to\xc4\x8dka se imenuje Jatetaung, se pride z vozili, nato pa se romarji in obiskovalci povzpnejo na Zlato skalo bosi, potem ko sezujejo svojo obutev po burmanskem obi\xc4\x8daju. Tlakovana gorska steza, zgrajena leta 1999, od avtobusnega terminala na Jatetaungu, je po pra\xc5\xa1nem odseku s kioski na obeh straneh in vzponom 1,2\xc2\xa0km do Zlate skale, trda in traja pribli\xc5\xbeno eno uro. Pot iz baznega tabora v Kinpunu do pagode je dolga pribli\xc5\xbeno 11 kilometrov. Mnogo romarjev opravi to pot kot del romarskih obredov. So tudi \xc5\xa1tevilni templji in pagode, ki so bile zgrajene pred kratkim na drugih hribih v bli\xc5\xbeini te pagode, ki jih obiskujejo romarji in turisti po treking pe\xc5\xa1poti.\n_START_SECTION_\nZgradba\n_START_PARAGRAPH_\nSkala, ki se zlato ble\xc5\xa1\xc4\x8di in jo imenujejo Zlata skala, na kateri je bila zgrajena majhna pagoda \xc4\x8caiktijo, je visoka pribli\xc5\xbeno 7,6 m, njen obseg je 15 m. Pagoda nad skalo je visoka pribli\xc5\xbeno 7,3 m. Skala sedi na naravni skalni plo\xc5\xa1\xc4\x8di, ki se zdi, da je naravno oblikovana. Ta granitna skala le\xc5\xbei na nagnjeni ravnini z zelo majhno sti\xc4\x8dno povr\xc5\xa1ino. Zlata skala in skalna plo\xc5\xa1\xc4\x8da, na katero se naslanja, sta neodvisni druga od druge; Zlata skala je previsna na polovici svoje dol\xc5\xbeine in le\xc5\xbei na skrajnem koncu nagnjene povr\xc5\xa1ine. Od tam je povsem navpi\xc4\x8dna stena do doline. Osnovo skale obkro\xc5\xbea listje v obliki lotosa. Do pagode vodi stopni\xc5\xa1\xc4\x8de, na katerem je ve\xc4\x8d razglednih plo\xc5\xa1\xc4\x8dadi, pagod, Budovih sveti\xc5\xa1\xc4\x8d in natov (duhov, povezanih z budizmom sveti\xc5\xa1\xc4\x8d). Zlata skala je glavna privla\xc4\x8dnost za romarje, ki tukaj molijo in tudi lepijo zlate listi\xc4\x8de na skalo v znamenje \xc4\x8da\xc5\xa1\xc4\x8denja. Nedale\xc4\x8d stran je krog gongov s \xc5\xa1tirimi kipi natov in angelov v sredi\xc5\xa1\xc4\x8du._NEWLINE_Glavni trg blizu Zlate skale ima veliko lokalov z verskimi pripomo\xc4\x8dki za \xc4\x8da\xc5\xa1\xc4\x8denje in darovanje romarjev. Obmo\xc4\x8dje trga meji na Potemkinovo vas, v kateri so restavracije, trgovine s spominki in gosti\xc5\xa1\xc4\x8da. Na ni\xc5\xbeji ravni je bila zgrajena nova terasa, iz katere je lep pogled na skalo in pagodo.\n_START_SECTION_\nRomanje\n_START_PARAGRAPH_\nPagoda \xc4\x8caiktijo ali Zlata skala sta postali priljubljena romarska in tudi turisti\xc4\x8dna to\xc4\x8dka. Na vrhuncu romarske sezone, od novembra do marca, je vzdu\xc5\xa1je predanosti na vi\xc5\xa1ku. Zlata skala se ble\xc5\xa1\xc4\x8di v razli\xc4\x8dnih odtenkih od zore do mraka (pogledi ob zori in ob son\xc4\x8dnem zahodu so enkratni), napevi romarjev odmevajo v sveti\xc5\xa1\xc4\x8du. Osvetlitev s sve\xc4\x8dami, meditacija in darovanje Budi se nadaljujejo vso no\xc4\x8d. Mo\xc5\xa1ki pre\xc4\x8dkajo most \xc4\x8dez prepad, da bi lahko nalepili zlate listi\xc4\x8de (kvadratne oblike) na steno skale, v globokem \xc4\x8da\xc5\xa1\xc4\x8denju. \xc5\xbdenske pa se ne smejo dotakniti skale, tako ne morejo pre\xc4\x8dkati mostu. Romarji iz vseh regij Mjanmarja, pa tudi nekaj tujih turistov obi\xc5\xa1\xc4\x8de tudi pagodo. Tudi invalidi, ki so neomajni v svoji \xc5\xbeelji priti do Zlate skale, hodijo tja z berglami. Stare ljudi, ki se ne morejo povzpeti, nosijo na nosilih nosa\xc4\x8di. Polna luna na dan tabaung v marcu je posebna prilo\xc5\xbenost za romarje, ki obi\xc5\xa1\xc4\x8dejo sveti\xc5\xa1\xc4\x8de. Ta dan je pagoda osvetljena z 90.000 sve\xc4\x8dami kot poni\xc5\xbena daritev Budi. Obiskovalci pagode darujejo tudi sadje, hrano in kadilo.'